《谢蒙斋王子文寄文卷》
宋代·葛绍体

已闻挂风帆，宁知掣其肘。
缄自春山云，吟转秋夜斗。
文友有新录，笔之自吾手。
惓言桂山君，到死意愈厚。
夜半十一字，龙蛇尚惊走。
悠悠浙东西，客路霜中柳。
巍峨读书堂，珍重夫人寿。
弟兄自答问，进学以虚受。
所期蹑层霄，断金真皓首。
楼崎归去来，相忘如此酒。

作者简介：宋台州天台人，居黄岩，字元承。师事叶适。有《四书述》、《东山诗选》。